text: Der var ikke klor i dampene
  17 december 2010 kl. 10.19
  Der var ikke klor i kemikalieudslippet fra mejeriet i Taulov, men derimod var det nitrøse gasser, som også kan give problemer med åndedrættet.
  Politiet har gentagne gange talt om klordampe - og folk, der får åndedrætsbesvær, opfordres til at søge læge. 
  Men Beredskabsstyrelsens eksperter har ikke kunnet måle klor i udslippet, siger kemiker Mads Skak Jensen fra beredskabscenter Midtjylland i Herning.
  
  Ikke nok til analyse
  - Vi har faktisk ikke kunnet indfange så store mængder, at vi kan analysere, hvilke stoffer der var i udslippet siger han. 
  Men ud fra oplysningerne om, at der er tale om, at salpetersyre og myresyre er blevet blandet med natronlud, afviser han, at der kan have været klor i dampene fra uheldet.
  Derimod er der tale om nitrøse gasser.
  
  Samme symptomer
  - Men det gør ikke så meget, at folk har hørt om klor-dampe, for symptomerne minder meget om hinanden. Og folk, der har indåndet nitrøse gasser skal også være opmærksom hoste, hovedpine, svien i halsen og åndedrætsbesvær, siger han til TV SYD.
  Først senere i dag forventer beredskabet i Fredericia at kunne finde ud af, hvad der er sket - og præcist hvilke stoffer som er blandet til den sundhedsfarlige cocktail.
  